Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: 1992. évi XXIII. törvény 71. §-a (2) bekezdésének a) pontja,
Paragraph Index: 672

4. Az FB tagjait megillető tiszteletdíjak, költségtérítések 4.1. Az FB tagjait az Öit. vonatkozó előírása szerint a köztisztviselői illetményalap háromszorosának megfelelő tiszteletdíj illeti meg havonta. 4.2. Az FB elnökének vezetői pótléka — havonta — a köztisztviselői illetményalap kétszeresének megfelelő tiszteletdíj. 4.3. Az FB tagot mindazon költségek térítése megilleti, amelyek megbízatásával kapcsolatos kötelezettségek teljesítése során az FB tagnál szükségesen és indokoltan merültek fel. Az FB tagot az FB érdekében felmerült egyéb költségtérítés is megilleti, ha az FB elnöke előzetesen hozzájárult. Az FB tagoknak a felügyelő bizottsági munka ellátásával kapcsolatban felmerült — igazolás alapján — megtérítendő költségei különösen: 4.3.1. Az FB feladatok ellátásával kapcsolatos utazási és szállásköltségek bizonylat alapján teljes egészében elszámolhatók. 4.3.2. A saját telefon és fax használata esetén a felmerült költség számlával bizonylatolt díjának 75%-a, de maximum 12 000 Ft/hó elszámolható. 4.3.3. Az FB tag feladatainak ellátásához esetenként igényelheti a saját tulajdonú vagy üzemeltetésű gépkocsija üzemanyag-felhasználásának költségtérítését. A költségtérítés elszámolásának feltétele az FB elnökének előzetes engedélye, valamint az útvonal- és kilométer-nyilvántartás bizonylatolása. A költségtérítés mértékét a vonatkozó előírások alapján kell kiszámítani. 4.4. Az FB tagoknak járó tiszteletdíjakat és egyéb kifizetéseket — az Ügyrend 4.3. pontja szerint — az FB elnöke engedélyezi. Az ügyintézést az FBT végzi a 2. pontban említett megállapodásban rögzített eljárási rend szerint.

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes